মুসলিমপ্রধান দেশগুলোতে জনসমর্থনহীন সেকুলার রাজনীতিকেরা রাষ্ট্রপরিচালনার অংশীদার হতে সব সময় সেনাবাহিনী ও একনায়ক শাসকদের সাথে ষড়যন্ত্র ও যোগসাজশ করেছে। এ অবস্থা শুধু মিসরে নয়, আমরা যদি আলজেরিয়া, তিউনিসিয়া বা বাংলাদেশের দিকে দেখি তা হলে একই চিত্র দেখব। যদিও সব দেশের রাজনৈতিক পরিস্থিতি এক রকম নয়। আমরা একটি অভিন্ন দিক লক্ষ করছি, ইসলামপন্থী রাজনৈতিক দলকে সন্ত্রাসী আখ্যায়িত করছে মিসরের সেনাবাহিনী, সেকুলার রাজনীতিক এমনকি উপসাগরীয় দেশগুলোর একনায়ক শাসকেরা। এমন একটি দলকে সন্ত্রাসী বলা হচ্ছে যে দলটি এখনো বৈধভাবে রাষ্ট্রপরিচালনার অধিকার রাখে। মুসলিম ব্রাদারহুডের শত শত নেতাকর্মীকে প্রকাশ্য টেলিভিশন ক্যামেরার সামনে হত্যার পর সেনাবাহিনীর নিয়োগকৃত প্রধানমন্ত্রী হাজেম বেলওয়াবি বলছেন, যারা মানুষ হত্যা করেছে, যাদের হাতে রক্ত; তাদের সাথে কোনো আপস নয়। এ ধরনের বিপরীতমুখী চরিত্র শুধু সেকুলার রাজনীতিকদের মধ্যে দেখা যাবে। মিসরের মতো বাংলাদেশেও ২০০৭ সালে সেনাসমর্থিত একটি অন্তর্বর্তী সরকার এসেছিল সেকুলার রাজনীতিক ও গণমাধ্যমের পৃষ্ঠপোষকতায় ক্ষমতা দীর্ঘস্থায়ী করে আরেকটি সেকুলার সরকারের ক্ষমতা গ্রহণ নিশ্চিত করে বিদায় নিয়েছে।